
     УВОД

Сведоци смо да је у последњих неколико година доношење лекс специјалиса (lex specialis) као посебних закона у Републици Србији постало тренд којим се суспендују поједине одредбе општих закона или се у потпуности искључује примена општих закона, те је доношење таквих посебних закона полако постало правило, а не изузетак. 
[bookmark: _Hlk223338684]После доношења Закона о утврђивању јавног интереса и посебним поступцима експропријације и издавања грађевинске дозволе ради реализације пројекта „Београд на води”[footnoteRef:1], Закона о утврђивању јавног интереса и посебним поступцима експропријације и прибављања документације ради реализације изградње магистралног гасовода граница Бугарске - граница Мађарске[footnoteRef:2], Закона о утврђивању јавног интереса и посебним поступцима ради реализације пројекта изградње инфраструктурног коридора ауто-пута Е-761, деоница Појате - Прељина[footnoteRef:3] (Моравски коридор), Закона о посебним поступцима ради реализације пројеката изградње и реконструкције линијских инфраструктурних објеката од посебног значаја за републику Србију[footnoteRef:4], Закона о посебним поступцима ради реализације међународне специјализоване изложбе EXPO BELGRADE 2027, коначно је уследило и доношење Закона о посебним поступцима ради реализације пројекта ревитализације и развоја локације у Београду између улица Кнеза Милоша, Масарикове, Бирчанинове и Ресавске[footnoteRef:5] којим се регулише и питање укидања споменичког својства зградама Генералштаба Војске Србије и Црне Горе и Министарства одбране, те je чињеница да су посебни закони (lex specialis) којима се суспендују одредбе појединих општих закона постали правило, а не изузетак у Републици Србији у последњих неколико година.  [1:  („Сл. гласник РС” бр.34/2015, 103/2015 и 153/2020)]  [2:  („Сл. гласник РС” бр.17/2013 и 95/2018)]  [3:   („Сл. гласник РС” бр. 49/2019) ]  [4:   („Сл. гласник РС” бр. 9/2020)]  [5:   („Сл. гласник РС” бр. 96/2025 и 108/2025 - аутентично тумачење)
] 

Учестала појава доношења таквих закона, односно „закона за један случај”, спорна је пре свега са аспекта јединства правног поретка, те је следствено томе доношење таквих закона упитно пре свега са становишта уставноправне заштите. 
Као што је наведено, Закон о посебним поступцима ради реализације међународне специјализоване изложбе EXPO BELGRADE 2027,[footnoteRef:6] из октобра 2023. године представља један од донетих посебних закона „lex specialis”, који је изменама и допунама[footnoteRef:7] које су уследиле, изазвао критике стручне јавности, с обзиром да поједине његове одредбе указују на коруптивне радње великих размера и стављање у први план интерес појединаца насупрот јавном, односно општем интересу.  [6:  ("Сл. гласник РС", бр. 92/2023)]  [7:  Закон о изменама и допунама Закона о посебним поступцима ради реализације међународне специјализоване изложбе EXPO BELGRADE 2027 ("Сл. гласник РС", бр. 91/2025) 
] 

Савет је анализирао како одредбе Закона о посебним поступцима ради реализације међународне специјализоване изложбе EXPO BELGRADE 2027, тако и измене и допуне Закона које су прво предложене, па након тога повучене из процедуре, па поново предложене као коначне измене и допуне основног закона које су усвојене од стране Народне скупштине 2025. године. 
У образложењу како основног Закона, тако и његових измена и допуна, законодавац се пре свега, поред хитности, позивао на општи, односно јавни интерес који се остварује доношењем наведеног закона. 
Међутим, јавни интерес на који се законодавац сваки пут позива приликом доношења сваког од таквих посебних закона је веома упитан, како са становишта значења појма јавног, односно општег интереса, тако и са становишта циљева који се желе постићи под окриљем јавног, односно општег интереса. 
Према општеприхваћеној дефиницији јавни интерес представља корист или добробит коју остварује већина грађана или заједница (државна, локална) кроз деловање органа власти. 
[bookmark: _Hlk224374776]То је општи интерес који се супротставља приватном интересу, а обухвата заштиту живота, здравља, безбедности, морала и јавног поретка, дакле, који се односи на опште добро, а не на интересе појединаца, са циљем да се унапреди квалитет живота и демократске вредности у једном друштву. 
Доношење наведених закона законодавац је правдао општим интересом за њихово доношење, међутим, слобода законодавца да утврди постојање јавног, односно општег интереса за доношење закона којим се дерогирају други закони, не значи да држава на основу слободне процене може донети законе по сопственом нахођењу, већ да је законодавац ограничен Уставом, односно уставним принципима на којима се темељи правни поредак. 
[bookmark: _Hlk224468076]Заобилажење, односно дерогирање одредби општих закона у циљу реализације наведених посебих закона (lex specialis) не може се правдати ни хитношћу, нити компликованим законским процедурама, већ упућује на закључак да се под изговором јавног, односно општег интереса, форсира приватни интерес чији је основ корупција. 

ЗАКОН О ПОСЕБНИМ ПОСТУПЦИМА РАДИ РЕАЛИЗАЦИЈЕ МЕЂУНАРОДНЕ СПЕЦИЈАЛИЗОВАНЕ ИЗЛОЖБЕ EXPO BELGRADE 2027

Уводним члановима Закона о посебним поступцима ради реализације међународне специјализоване изложбе EXPO BELGRADE 2027[footnoteRef:8]  прописано је да се овим законом уређују услови, начин и поступак за реализацију међународне специјализоване изложбе EXPO BELGRADE 2027 и других садржаја у оквиру Просторног плана подручја посебне намене Националног фудбалског стадиона по фазама, као и другим просторним целинима ван обухвата Просторног плана, а које су у функцији реализације међународне изложбе, као и изградњa Националног фудбалског стадиона и стамбених објеката за смештај учесника и посетилаца.  [8:  (Сл. глсник РС бр. 92/2023)] 

Изградња садржаја ван граница Просторног плана укључује изградњу инфраструктуре, неопходне за функционисање садржаја у оквиру Просторног плана подручја посебне намене Националног фудбалског стадиона по фазама, као и другим просторним целинама ван целине обухваћене Просторним планом, а које су у функцији реализације међународне специјализоване изложбе, организовање пратећих манифестација изван обухвата овог плана, обнову фасада у одређеним урбанистичким зонама и целинама, као и друга питања од значаја за реализацију предметног пројекта. 
Законом је прописано да реализација пројекта „Експо 2027” представља општи интерес од значаја за свеукупни привредни развој Републике Србије, као и да се сви поступци који се спроводе по одредбама овог закона сматрају хитним, те да су сви државни органи и органи локалне самоуправе, привредна друштва, као и други органи и институције који врше јавна овлашћења дужни да без одлагања издају акте из своје надлежности. 
Ивеститор у смислу овог закона је Република Србија или привредно друштво које оснива Република Србија, које има права и обавезе инвеститора у складу са одредбама овог закона и закона којим се уређује изградња објеката. 
Управљач „Експо 2027” је привредно друштво које ангажује инвеститор и које врши саветодавне и консултантске услуге у свим аспектима планирања и изградње, укључујући правни аспект, управља пројектовањем и извођењем радова, врши контролу динамике напретка радова, по потреби организује састанке са извођачима и стручним надзором, о чему извештава инеститора и предлаже спровођење евентуалних корективних активности. 
Када је у питању експропријација, овим законом је прописано да се утврђује јавни интерес за експропријацију непокретности у циљу изградње објеката у складу са Просторним планом, као и документима просторног и урбанистичког планирања, те да се сви поступци експропријације непокретности ради изградње инфрастуктурних објеката у функцији реализације пројеката „Експо 2027” спроводе у складу са овим законом на основу одлуке Владе којом се утврђује јавни интерес за изградњу инфраструктурних објеката који су у функцији пројекта међународне изложбе. 
Поред наведеног, законом је прописано да када је инвеститор изградње привредно друштво основано од стране Републике Србије, Влада пре издавања грађевинске дозволе, преноси право својине Републике Србије на катастарским парцелама, односно грађевинској парцели на привредно друштво, без накнаде. 
Станови и други посебни делови у стамбеном комплексу који су изграђени за потребе јавне намене, односно смештај учесника манифестације међународне изложбе, по завршетку манифестације могу се, по комерцијалним условима, отуђити трећим лицима, на начин у поступку и под условима које прописује Влада. 
Одржавање и управљање унутар стамбеног блока за време одржавања међународне специјализоване изложбе, врши инвеститор или лице које он овласти, а по завршетку манифестације, одржавање и управљање спроводи се у складу са одредбама закона којим се уређује изградња објеката и становање. 
Решења о грађевинској дозволи за изградњу објеката високоградње у обухвату Просторног плана се, због сложености објекта и технологије извођења радова, могу на захтев инвеститора издавати по фазама и то у првој фази, за коју се издаје посебна грађевинска дозвола која обухвата извођење радова на изградњи темељне јаме и темеља објекта, укључујући постављање и извођење шипова, односно, другој фази која обухвата радове на изградњи преосталог дела објекта. 
Посебна грађевинска дозвола издаје се у року од пет дана од дана подношења захтева, на основу издатих локацијских услова, позитивног извештаја о стручној контроли Ревизионе комисије и доказа о идејном пројекту са техничком контролом и доказом о одговарајућем праву на грађевинском земљишту, те након коначности решења инвеститор врши пријаву радова. 
Након завршетка радова по посебној грађевинској дозволи инвеститор је обавезан да поднесе захтев за локацијске услове за изградњу друге фазе објекта, чији је саставни део идејни пројекат прве фазе изградње са позитивним извештајем Ревизионе комисије, као интегрални део техничке документације за изградњу друге фазе објекта, након чијег добијања се израђује идејни пројекат који обухвата прву и другу фазу изградње. 
Решење о грађевинској дозволи, по прибављању позитивног извештаја Ревизионе комисије издаје се за објекат у целини, односно објекат који чини једну грађевинску и функционалну целину. 
Законом је предвиђено да се употребна дозвола за изградњу павиљона издаје у степену завршености објекта до нивоа сиве фазе, односно потребно је да је завршена конструкција објекта, фасада, кров, фасадна столарија, спољна хидро и термоизолација, сви прикључци и примарни развод инсталација унутар објекта. 
На основу коначног решења о употребној дозволи, посебно привредно друштво у име и за рачун инвеститора подноси Министарству захтев за издавање решења о одобрењу за извођење радова за опремање појединачних павиљона, по достављеном и одобреном захтеву акредитованог учесника. 
Законом је такође прописано да се на посебно привредно друштво, као и друштво посебне намене неће примењивати одредбе закона којим се уређују јавне набавке, те да ће Влада ближе уредити правила поступка набавки привредних друштава, са обавезом обезбеђивања транспарентности поступка. 
Надзор над применом одредаба овог закона врши министарство надлежно за послове финансија. 
Доношењу Закона о посебним поступцима ради реализације међународне специјализоване изложбе EXPO BELGRADE 2027, није међутим претходила обавезна јавна расправа коју је требало да организује Министарство финасија, сходно Закону о државној управи, већ је без јавне расправе закон усвојен од стране Народне Скупштине Републике Србије 2023. године. 
С обзиром да је наведеним законом прописано да ће радови за изградњу изложбеног простора манифестације објеката за смештај учесника и посетилаца, Националног стадиона и пратеће инфраструктуре бити уговорене без примене Закона о јавним набавкама, укупна вредност таквих набавки није била позната. 
Међутим, уколико би се судило према подацима који су били доступни у Закону о буџету за 2024. годину (са пројекцијама за наредне три године) могло би се закључити да је њихова вредност приближно милијарду евра, при чему је у ту пројекцију укључен и Национални стадион. 
За укупну вредност пројекта помињане су и значајно веће суме  од 2,5 милијарди до 18 милијарди евра, мада је било објашњења да се ова већа сума у ствари односи на цео Програм „Србија 2027  Скок у будућност“[footnoteRef:9].  [9:  https://www.transparentnost.org.rs/images/dokumenti_uz_vesti/Poseban_zakon_EXPO.pdf] 

Као што се може видети из одредби закона предвиђено је формирање неколико предузећа у државној својини, која ће имати својство инвеститора, на које се неће примењивати одредбе закона којим се уређују јавне набаке, те да ће Влада Србије уредити правила за своје поступке набавки, као и обезбеђивање транспарентности поступка. 
[bookmark: _Hlk223508531]Поменута правила утврђена су Уредбом о правилима поступка набавке добара услуга или радова потребних за реализацију међународне специјализоване изложбе EXPO BELGRADE 2027[footnoteRef:10] која је усвојена 06. 02. 2024. године  [10:  Уредба о правилима поступка набавке добара услуга или радова потребних за реализацију међународне специјализоване изложбе EXPO BELGRADE 2027 ("Сл. гласник РС", бр. 8/2024) 

] 



УРЕДБА О ПРАВИЛИМА ПОСТУПКА НАБАВКЕ ДОБАРА, УСЛУГА ИЛИ РАДОВА ПОТРЕБНИХ ЗА РЕАЛИЗАЦИЈУ МЕЂУНАРОДНЕ СПЕЦИЈАЛИЗОВАНЕ ИЗЛОЖБЕ EXPO BELGARADE 2027


Законом о посебним поступцима ради реализације међународне специјализоване изложбе EXPO BELGRADE 2027, прописано је да се на посебно привредно друштво, као и друштво посебне намене неће примењивати одредбе закона којим се уређују јавне набавке, односно да се неће примењивати Закон о јавним набавкама. 
Уместо закона, на посебна привредна друштва и друштва посебне намене примењиваће се Уредба о правилима поступка набавке добара, услуга или радова потребних за реализацију међународне специјализоване изложбе EXPO BELGRADE 2027. 
Уредбом је предвиђено да су лимити за спровођење поступка набавке за које се објављује јавни позив за подношење понуда свим заинтересованим фирмама 12 милиона динара за добра и услуге и 24 милиона динара за радове. 
За набавке мање вредности, понуде се прикупљају тако што наручилац бира привредне субјекте који су «према сазнањима наручиоца и на основу резултата истраживања тржишта способни да изврше набавку» и њима шаље позив за подношење понуда. 
Конкретно, Уредбом је прописано да «у поступцима набавке добара и услуга чије је процењена вредност 3.500.000,00 динара и мања, односно у поступцима набавки радова чија је процењена вредност 6.000.0000,00 динара и мања, наручилац путем Портала шаље позив за подношење понуда и уколико сматра да је потребно и конкурсну документацију, једном или већем броју привредних субјекта који су према сазнањима наручиоца и на основу резултата истраживања тржишта способни да изврше набавку». 
За набавке до 12 милиона динара, односно до 24 милиона динара, наручилац путем Портала шаље позив за подношење понуда  и конкурсну документацију, на адресе најмање три привредна субјекта, која су према сазнањима наручиоца, а на основу резултата истраживања тржишта, способна да изврше набавку. 
У поступцима набавки добара и услуга чија је процењена вредност 12.000.001,00 динара и виша, односно у поступцима набавки радова чија је процењена вредност 24.000.001,00 динара и виша, наручилац на Порталу објављује јавни позив за подношење понуда свим заинтересованим привредним субјектима. 
Наручилац у поступку набавке додељује уговор економски најповољнијој понуди на основу цене или односа цене и квалитета, односно трошка и квалитета. 





ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О ПОСЕБНИМ ПОСТУПЦИМА РАДИ РЕАЛИЗАЦИЈЕ МЕЂУНАРОДНЕ СПЕЦИЈАЛИЗОВАНЕ ИЗЛОЖБЕ EXPO BELGRADE 2027 ПРЕДЛОЖЕН 2024 ГОДИНЕ, КОЈИ ЈЕ ПОВУЧЕН ИЗ ПРОЦЕДУРЕ

У образложењу Предлога  закона о изменама и допунама Закона о посебним поступцима ради реализације међународне специјализоване изложбе EXPO BELGRADE 2027, предочено је да је основни циљ доношења закона ефикаснија реализација пројеката и активности у вези са организацијом и испуњењем међународних обавеза Републике Србије као домаћина међународне специјализоване изложбе „Експо 2027”. 
Образлажући разлоге доношења закона истакнуто је да се реализација пројекта уређује на делимично другачији начин од општих прописа, а без нарушавања основних принципа прописаних другим законима. Овај закон, који је по својој правној природи  lex specialis, доноси се имајући у виду да је у питању пројекат од значаја за Републику Србију и да се извршавају међународне обавезе у складу са Kонвенцијом о међународним изложбама. 
Наиме, Република Србија је преузела међународну обавезу да организује међународну специјализовану изложбу „Експо 2027” у роковима и на начин који су предвиђени Kонвенцијом о међународним изложбама и документима усвојеним за њено спровођење, те одлукама Међународног бироа за изложбе. 
Предлогом измена и допуна Закона о посебним поступцима ради реализације међународне специјализоване изложбе EXPO BELGRADE 2027, измењен је члан 13. тако што се у функцији реализације пројекта „Експо 2027” објекти у оквиру Просторног плана и они који нису обухваћени Просторним планом, могу пустити у рад, односно користити по издавању позитивног извештаја Kомисије за технички преглед. 
Ови објекти се привремено пуштају у рад и користе у трајању најдуже двадесет четири месеца почев од дана издавања позитивног извештаја Комисије, у ком року је инвеститор дужан да прибави употребну дозволу. 
Како је наведено у Предлогу, овакво решење разликује се од решења у закону којим се уређује планирање и изградња, будући да ови објекти представљају павиљоне за учеснике међународне специјализоване изложбе који су привременог карактера и по завршетку изложбе биће уклоњени да би се на том месту градили објекти трајног карактера и за које ће бити потребно прибавити решење о употребној дозволи у складу са законом којим се уређује планирање и изградња. 
Такође, Предлог закона је предвиђао да за постављање и уклањање павиљона Министарство издаје привремену грађевинску дозволу, док извођење радова по привременој грађевинској дозволи може да отпочне тек по издавању позитивног извештаја Комисије за технички преглед о привременом пуштању у рад објеката, с тим да Влада ближе уређује услове, начин и поступак за привремено коришћење, односно пуштање у рад објеката, као и правила за постављање и уклањање павиљона за учеснике. 
Из Предлога закона произлази да ће објекти изграђени у оквиру пројекта „Експо 2027” моћи да се користе без употребне дозволе, привремено, након издавања позитивног извештаја Комисије за технички преглед у трајању од двадесет четири месеца, с тим што Влада ближе уређује услове и поступак за привремено коришћење или пуштање у рад објекта. 
Поред наведене, следећа измена предвиђена Предлогом Закона о изменама и допунама Закона о посебним поступцима ради реализације међународне специјализоване изложбе EXPO BELGRADE 2027 односи се на допуну члана 8. основног закона. 
Наиме, Предлогом закона је прописано да се у члану 8. после става 3. додаје нови став 4. који гласи: „За објекте за које је утврђено да подлежу изради Студије о процени утицаја на животну средину, орган надлежан за издавање решења о грађевинској дозволи може издати решење о грађевинској дозволи и пријаву  радова без сагласности надлежног органа на Студију о процени утицаја на животну средину, уз изјаву одговорног пројектанта да је приложена документација усаглашена са мерама и условима заштите животне средине из Студије о процени утицаја на животну средину. 
Наведена сагласност надлежног органа на Студију о процени утицаја на животну средину може се доставити накнадно уз захтев за издавање решења о употребној дозволи. 
У образложењу Предлога закона истакнуто је како би се испуниле све преузете међународне обавезе у вези реализације изложбе „Експо 2027” у роковима и на начин који су предвиђени Kонвенцијом о међународним изложбама и усвојеним документима као и одлукама Међународног бироа за изложбе, за објекте који се граде за потребе реализације „Експо 2027” прописано је да се Студија о процени утицаја на животну средину доставља уз захтев за издавање грађевинске дозволе. 
Дакле, орган надлежан за издавање грађевинске дозволе може издати дозволу без сагласности на Студију о процени утицаја, довољно је само да се достави изјава одговорног пројектанта да је приложена документација усаглашена са мерама и условима заштите животне средине из Студије, а сагласност на Студију ће моћи да се донесе касније, уз захтев за издавање решења о употребној дозволи. 
Студија о процени утицаја пројекта на животну средину јесте документ којим се анализира и оцењује квалитет чинилаца животне средине и њихова осетљивост на одређеном простору и међусобни утицаји постојећих и планираних активности, предвиђају непосредни и посредни утицаји пројекта на чиниоце животне средине, као и мере и услови за спречавање, смањење и отклањање негативних утицаја пројекта на животну средину и здравље људи[footnoteRef:11].  [11:  Закон о процени утицаја на животну средину ("Сл. гласник РС", бр. 94/2024) 
] 

Чланом 55. Закона о планирању и изградњи прописано је да локацијски услови садрже све урбанистичке, техничке и друге услове и податке потребне за израду пројекта за грађевинску дозволу, као и податке о томе да ли је у вези са изградњом објекта или извођењем радова у складу са издатим локацијским условима потребно покренути поступак прибављања сагласности на Студију процене утицаја на животну средину. 
Евидентно је да локацијски услови за грађевинску дозволу садрже податке о томе да ли је потребна сагласност на Студију процене утицаја на животну средину, што указује на чињеницу да је прво потребно прибавити сагласност на Студију утицаја, а затим грађевинску дозволу. 
Студија је превентивни инструмент заштите животне средине и нема смисла прибављати сагласност надлежног органа на Студију после подношења захтева за издавање грађевинске дозволе. Међутим, без обзира на значај Студије о процени утицаја на животну средину, према Предлогу Закона орган надлежан за издавање решења о грађевинској дозволи може је издати без сагласности на Студију о процени утицаја за објекте за које је утврђено да подлежу њеној изради. 
Поред напред наведеног, треба истаћи да се предложеним изменама елиминише редовни поступак експропријације и уводи скраћени поступак и то не само за непокретности које се налазе на подручју изложбе „Експо 2027” већ за све непокретности, односно објекте који су у функцији изложбе, дакле на територији читаве државе. 
Тако се по скраћеном поступку могу експроприсати објекти за које се сматра да су од значаја за „Експо 2027”, који се налазе нпр. у Врњачкој Бањи, на Златибору, Копаонику или пак у било којем делу Београда или неког другог града. 
Близу тридесет струковних факултета, удружења, друштaва и организација упутило је у фебруару 2025. године Влади Републике Србије и Министарству грађевинaрства, саобраћаја и инфраструктуре захтев за повлачење из процедуре Закона о изменама и допунама Закона о посебним поступцима ради реализације међународне специјализоване изложбе „Експо 2027” као и Закона о изменама и допунама Закона о планирању и изградњи, који су, како је истакнуто усвојени без претходно организоване јавне расправе и информисања стручне и шире јавности. 
Поред изостанка јавне расправе, критике су се односиле и на предложене измене Закона о планирању и изградњи којима се укида прибављање мишљења Завода за заштиту споменика културе, односно потпуно укидање потребе за израдом Студије заштите непокретних културних добара, за објекте за које је Влада утврдила да су од посебног значаја за Републику Србију, те да се у том случају прибављају само услови органа надлежног за послове заштите непокретних културних добара. 
У критикама је назначено да није тачна тврдња предлагача да се предложеним изменама закона реализација пројекта „Експо 2027” уређује на делимично другачији начин од општих прописа, без нарушавања основних принципа прописаних другим законима, већ напротив, наведеним изменама и допунама закона нарушавају се основни принципи и крше основна правила прописана Законом о планирању и изградњи и Законом о процени утицаја на животну средину. 
То се пре свега односи на измене закона којима се омогућава да изграђени објекти могу да се користе без употребне дозволе, затим да је уместо мишљења о потреби израде Студије заштите непокретних културних добара довољно прибавити само услове органа надлежног за послове заштите непокретних културних добара, као и на измене да се грађевинска дозвола може издати без сагласности на Студију о процени утицаја на животну средину, већ је довољна само изјава одговорног пројектанта. 
Како је у критикама наведено усвајањем овог предлога прескочиле би се битне процедуре прописане законом и отвара пут коруптивним радњама, којима би се истовремено угрозили и безбедност грађана, нарочито када су у питању објекти који ће се користити без употребне дозволе, као да трагедија која се догодила на Железничкој станици у Новом Саду, није била довољна опомена. 
Имајући у виду предвиђања да ће изложбу „Експо 2027” посетити више од четири милиона посетилаца[footnoteRef:12], изостављање прописа којима се гарантује безбедност објеката представља потенцијалну опасност за све учеснике.  [12:  https://novaekonomija.rs/vesti-iz-zemlje/expo-2027-turisti-posetioci-hoteli-smestaj-vucic-senicic-labovic] 

Будући да је доношење самог Закона о посебним поступцима ради реализације међународне специјализоване изложбе EXPO BELGRADE 2027, као и предлога  његових измена и допуна изазвало многобројне критике стручне јавности из напред наведених разлога Влада Републике Србије је у мају месецу 2025. године повукла из  процедуре Предлог овог закона и упутила га на јавну расправу ради додатних консултација и пружања могућности да се јавност укључи у циљу давања предлога и сугестија и прецизирања измена и допуна закона. 
Наиме, наведени Предлог закона о изменама и допунама Закона о посебним поступцима ради реализације међународне специјализоване изложбе EXPO BELGRADE 2027, који је поднела Влада Србије најпре је повучен са дневног реда седнице Одбора Скупштине Србије за финансије 3. марта 2025. године, да би потом исти предлог од стране Владе био враћен у скупштинску процедуру (16. маја), a потом (21. маја) Предлог овог закона поново био и дефинитивно повучен из скупштинске процедуре и упућен на јавну расправу ради додатних консултација. 

ЗАКОН О ИЗМЕНАМА И ДОПУНАМА ЗАКОНА О ПОСЕБНИМ ПОСТУПЦИМА РАДИ РЕАЛИЗАЦИЈЕ МЕЂУНАРОДНЕ СПЕЦИЈАЛИЗОВАНЕ ИЗЛОЖБЕ EXPO BELGRADE 2027 УСВОЈЕН 2025. ГОДИНЕ


Коначно, Народна скупштина Републике Србије је након што је претходни Предлог Закона о изменама и допунама повукла из процедуре, на предлог Владе донела Закон о изменама и допунама Закона о посебним поступцима ради реализације међународне специјализоване изложбе EXPO BELGRADE 2027[footnoteRef:13] , који је проглашен 23. октобра 2025. године, који се делимично разликује од претходног Предлога Закона о изменама и допунама.  [13:  ("Сл. гласник РС", бр. 91/2025) ] 

Министарство финансија је у поступку припреме закона којим се уређују услови, критеријуми, начин и поступак за реализацију међународне специјализоване изложбе „Експо 2027” спровело јавну расправу о Нацрту закона о изменама и допунама Закона о посебним поступцима ради реализације међународне специјализоване изложбе EXPO BELGRADE 2027, која је спроведена у периоду од 19. јуна до 18. јула 2025. године. 
У погледу новог Предлога закона о изменама и допунама Закона о посебним поступцима ради реализације међународне специјализоване изложбе EXPO BELGRADE 2027[footnoteRef:14], може се закључити да је законодавац одустао од две измене и то оне које се односе на Студију о процени утицаја пројекта на животну средину, као и на етапну градњу.  [14:  ("Сл. гласник РС", бр. 91/2025) ] 

У том погледу предлагало се да орган надлежан за издавање грађевинске дозволе, може издати дозволу и пријаву радова без сагласности надлежног органа  на Студију о процени утицаја на животну средину. 
Поред тога, одустало се и од издавања грађевинских дозвола по етапама градње. 
Измене које је донео Закон о изменама и допунама Закона о посебним поступцима ради реализације међународне специјализоване изложбе EXPO BELGRADE 2027 из октобра 2025. године, су следеће: 
-У члану 1. којим је прописано да се овим законом уређују услови, критеријуми, начин и поступак за реализацију међународне изложбе „Експо 2027” одредба која је гласила:,, другим просторним целинама ван обухвата Просторног плана, а које су у функцији реализације изложбе „Експо 2027” измењена је и гласи:,, садржаја ван граница Просторног плана који представљају неопходну инфраструктуру, односно непосредно су у функцији објеката који су изграђени у оквиру Просторног плана”. Истом садржином је измењена одредба у члану 3. став 1. тачка 1. 
-У члану 3. у тачки 9. проширена је дефиниција која се односи на привредно друштво које оснива Република Србија које има права и обавезе инвеститора, и додаје се: ,,као и привредно друштво које оснива Република Србија ради реализације и управљања другим садржајима у оквиру Просторног плана, а које послује у складу са законом којим се уређује правни положај привредних друштава и чији законски заступник може бити физичко лице или друштво регистровано у Републици Србији”. 
У истом члану 3. додата је тачка 14. којом се дефинише појам павиљона који је привремени изложбени објекат који се поставља и уклања у складу са одредбама овог закона ради учешћа на међународној специјализованој изложби „Експо 2027”. Нова је и одредба у тачки 15. члана 3. којом је утврђено подручје „Експо 2027” комплекса као просторно-функционалне целине у оквиру Просторног плана. 
-У члану 8. став 8. је измењен тако што је предвиђено да инвеститор може поверити управљање деловима „Експо 2027” комплекса посебном привредном друштву или друштву посебне намене, на основу уговора којим се регулишу период управљања, услови под којима се непокретности дате на управљање могу давати у закуп или на коришћење, као и накнада. 
-Новим ставом 9. у истом члану ближе се уређује управљање „Експо 2027”  комплексом у погледу уређивања комерцијалних и некомерцијалних целина и простора, давања на коришћење простора учесницима и трећим лицима, давања у закуп непосредном погодбом испод тржишне вредности, ангажовања трећих лица у циљу одржавања и пружања других услуга. 
-Члан 13. Закона је измењен те је прописано да се након издавања позитивног извештаја Комисије за технички преглед објекти и инфраструктурни објекти у оквиру Просторног плана, као и инфраструктурни објекти који нису обухваћени Просторним планом, али представљају неопходну инфраструктуру, односно у функцији су објеката који су изграђени у оквиру Просторног плана, за које је издата грађевинска дозвола, привремена грађевинска дозвола, односно решење о одобрењу за извођење радова, могу користити односно пустити у рад, као и прикључити на комуналну и осталу инфраструктуру. 
Позитиван извештај Комисије за технички преглед обавезно садржи констатацију да су испуњени основни захтеви за објекат прописани законом којим се уређује планирање и изградња објеката, други услови прописани подзаконским актом као и предлог да објекат може да се користи, односно пусти у рад. 
Наведени објекти могу се користити, односно пустити у рад најдуже 24 месеца почев од дана издавања позитивног извештаја Kомисије за технички преглед. 
Истим чланом прописано је да за постављање и уклањање павиљона Министарство издаје привремену грађевинску дозволу. Захтев за издавање привремене грађевинске дозволе за постављање и уклањање павиљона може се поднети по добијању грађевинске дозволе за објекте, а извођење радова може отпочети по издавању позитивног извештаја Kомисије за технички преглед о коришћењу, односно пуштању у рад објеката. Уз овај захтев не прилажу се локацијски услови. 
Влада ближе уређује услове, начин и поступак за коришћење, односно пуштање у рад објеката, затим садржину извештаја Комисије за технички преглед, као и правила за постављање и уклањање павиљона. 


ЗАКОН О ИЗМЕНАМА И ДОПУНАМА ЗАКОНА О ПЛАНИРАЊУ И ИЗГРАДЊИ

[bookmark: _Hlk225588346]Савет за борбу против корупције је овим Извештајем, поред Закона о посебним поступцима ради реализације међународне специјализоване изложбе EXPO BELGRADE 2027 и Закона о изменама и допунама Закона о посебним поступцима ради реализације међународне специјализоване изложбе EXPO BELGRADE 2027, анализирао и Закон о  изменама и допунама Закона о планирању и изградњи[footnoteRef:15], с обзиром да сматра да је наведена измена која се односи на заштиту културних добара, прописана управо имајући у виду све објекте који су обухваћени просторним планом за међународну специјализовану изложбу „Експо 2027” како непосредно на подручју где ће се организовати изложба, тако и објеката који служе изложби широм Републике Србије.  [15:  Закон о планирању и изградњи ('Сл. гласник РС', бр. 72/2009, 81/2009 - испр., 64/2010 – одлука УС, 24/2011, 121/2012, 42/2013 – одлука УС, 50/2013 – одлука УС, 98/2013 – одлука УС, 132/2014, 145/2014, 83/2018, 31/2019, 37/2019 - др. закон, 9/2020, 52/2021, 62/2023 и 91/2025) ] 

Основним Законом о планирању и изградњи прописано је да се Студија заштите непокретних културних добара за потребе израде планских докумената, израђује за заштићене просторно културно историјске целине и друге просторне целине за које је утврђен статус непокретног културног добра[footnoteRef:16].  [16:  Члан 2. тачка 78) Закона о планирању и изградњи ('Сл. гласник РС', бр. 72/2009, 81/2009 - испр., 64/2010 – одлука УС, 24/2011, 121/2012, 42/2013 – одлука УС, 50/2013 – одлука УС, 98/2013 – одлука УС, 132/2014, 145/2014, 83/2018, 31/2019, 37/2019 - др. закон, 9/2020, 52/2021 и 62/2023)] 

Студија заштите непокретних културних добара настаје као резултат потребе да се културно наслеђе неког подручја заштити, целовито сагледа и очува. Прибављањем мишљења надлежног органа о потреби израде Студије заштите непокретног културног добра пре доношења одлуке о изради планског документа спречава се изостанак примене одговарајућих мера техничке и друге заштите за заштићене просторе. 
Чланом 46. наведеног закона прописано је у ставу 7. да носилац израде плана пре доношења одлуке о изради планског документа, прибавља мишљење о потреби израде Студије од организације надлежне за заштиту непокретних културних добара. Уколико је потребна израда ове Студије, орган надлежан за њену израду доставља је носиоцу израде плана и она постаје саставни део документационе основе тог планског документа (члан 46. став 8.). 
Међутим, Законом о изменама и допунама Закона о планирању и изградњи[footnoteRef:17] предвиђено је да се „изузетно од става 7. овог члана, за објекте за које је Влада утврдила да су пројекти за изградњу објеката од посебног значаја за Републику Србију, прибављају се само услови органа надлежног за послове заштите непокретних културних добара”.  [17: Закон о изменама и допунама Закона о планирању и изградњи ("Сл. гласник РС", бр. 91/2025)
 ] 

Предложена измена дакле прописује да, уколико Влада утврди да су у питању пројекти од значаја, односно посебног значаја, уместо мишљења о потреби израде Студије заштите, довољно је прибавити само услове органа надлежног за послове заштите непокретних културних добара. 
Савет је мишљења да се Студијом заштите непокретних културних добара омогућава заштита објеката од евентуалног будућег угрожавања, те из тог разлога  искључење мишљења о потреби њене израде представља ризик. Изостанком Студије обесмишљава се принцип заштите културних добара, јер се она израђује за заштићене просторнo културно историјске целине за које је утврђен статус непокретног културног добра. 
У образложењу Закона о изменама и допунама  Закона о планирању и изградњи, које су усвојене, заправо не постоји никакво образложење из ког разлога је уместо мишљења о потреби израде Студије заштите, довољно прибавити само услове органа надлежног за послове заштите непокретних културних добара. 
Уместо тога, наведено је само да је у питању ,,прецизирање” члана 46. Закона о планирању и изградњи као последица измене тачке 78) у члану 2. Закона, којом је прописано за које се тачно објекте израђује Студија заштите непокретних културних добара. 
У питању су објекти у границама непокретних културних добара од изузетног значаја и културних добара уписаних у Листу светске културне и природне баштине, објеката у заштићеној околини културних добара од изузетног значаја са одређеним границама катастарских парцела и објеката у заштићеној околини културних добара уписаних у Листу светске културне и природне баштине. 
Као што је већ речено, овако значајна измена закона предложена је без икаквог објашњења и чињеница којима би се оправдале предложене измене Закона о планирању и изградњи којима се укида прибављање мишљења Завода за заштиту споменика културе, односно, потпуно укида потреба за израдом Студије заштите непокретних културних добара, за објекте за које је Влада утврдила да су од посебног значаја за Републику Србију, те да се у том случају прибављају само услови органа надлежног за послове заштите непокретних културних добара. 
[bookmark: _Hlk224388484]

ИЗГРАДЊА НАЦИОНАЛНОГ ФУДБАЛСКОГ СТАДИОНА У СУРЧИНУ И ДОСАДАШЊА РЕАЛИЗАЦИЈА ПРОЈЕКТА EXPO BELGRADE 2027

Као председник Радне групе за вођење поступка каднидатуре Београда за међународну специјализовану изложбу Експо 2027, министар финансија Синиша Мали је 15. 04. 2023. године најавио „да ће градња Националног стадиона и новог Експо центра почети до краја године“[footnoteRef:18], те да су на тој локацији већ кренули радови на обезбеђивању неопходне инфраструктуре.  [18:  https://rts.rs/vesti/politika/5173092/mali-gradnja-nacionalni-stadion-ekspo-centar-do-pocetka-godine.html] 

Током припреме Извештаја Савета за борбу против корупције о финансирању спорта и спортске инфраструктуре у Републици Србији[footnoteRef:19], чији предмет су, између осталог, били и новоизграђени фудбалски стадиони у Лесковцу, Зајечару, Лозници, који су изграђени без студије о изводљивости, Савет је дошао до информација да је изградња Националног фудбалског стадиона у Сурчину са пратећим садржајима супротно Закону о министарствима, Закону о спорту и Закону о држаној управи,  пренета  у надлежност Минстарству финансија.   [19:  http://www.antikorupcija-savet.gov.rs/sr-Cyrl-CS/izvestaji/cid1028-3361/izvestaj-o-finansiranju-sporta-i-sportske-infrastrukture-u-republici-srbiji] 

Након тог сазнања, Савет се у складу са Законом о информацијама од јавног значаја обратио Министарству финансија са захтевом за доставу информација да ли је урађена студија изводљивости за изградњу Националног фудбалског стадиона на територији општине Сурчин и ако јесте, када ће бити доступна јавности; која је предрачунска вредност самог стадиона; за изградњу којих објеката ће бити примењиван Закон о јавним набавкама и који извођачи радова су до сада одабрани, за које пројекте и у ком поступку.  
Како, супотно Закону о слободном приступу информацијама од јавног значаја, одговора од стране Министарства финансија, као и у претходним обраћањима Савета није било,  Савет је Поверенику за информације од јавног значаја упутио  жалбу, која је усвојена, те је решењем Повереника бр. 071-11-8668/24-03 од 22. 08. 2024. године[footnoteRef:20], наложено Министарству финансија да Савету достави тражене информације. Упркос наведеном решењу, тражене информације од јавног значаја Савету никада нису достављене од стране Министарства финансија.  [20:  Решење Повереника за информације од јавног значаја и заштиту података о личности бр. 071-11-8668/24-03 од 22. 08. 2024. године
] 

Међутим, независно од чињенице што је Савет ускраћен за одговоре, настављене су активности у погледу изградње Националног стадиона у Сурчину те је Савет утврдио да је на Порталу јавних набавки објављен податак да је Министарство грађевинарства саобраћаја и инфраструкуре 11. 08. 2022. године са Грађевинском дирекцијом Србије доо Београд и Институтом за путеве Београд закључило уговор у вредности од 966.000.000,00 динара за пружање услуга управљања Пројектом и вршење стручног надзора на изградњи линијске инфраструктуре за потребе изградње Националног фудбалског стадиона на територији општине Сурчин. 
Годину дана након закључења наведеног уговора Република Србија је 21. 06. 2023. године на Генералној скупштини Међународног бироа за изложбе изабрана за домаћина међународне изложбе „Експо 2027”. Том приликом је од стране „српског тима” истакнуто да су већ почели припремни радови на изградњи новог Експа, великог и модерног сајамског простора који ће се налазити у Сурчину, поред Националног стадиона, на којој локацији је у току изградња неопходне инфраструктуре”[footnoteRef:21].  [21:  https://www.rtv.rs/sr_lat/ekonomija/aktuelno/srbija-izabrana-za-domacina-renomirane-medjunarodne-izlozbe-expo2027_1454975.html] 

Такође, на Порталу управе за јавне набавке је био и податак да је у погледу јавне набавке Израде студије изводљивости за потребе изградње Националног фудбалског стадиона на територији општине Сурчин закључен уговор са КПМГ доо Београд у вредности од 9.652.500.000.00,  те да је израда студије завршена 04. 07. 2024. године. 
Овај податак упућује на чињеницу да је изградња Националног стадиона свечано почела 01. 05. 2024. године, а да је Студија изводљивости  урађена два месеца касније. Садржај саме студије до сада није доступан јавности, а питање које се логично намеће је зашто Студија није урађена раније када се о изградњи говорило две године раније. 
С обзиром на чињеницу да се Министарство финансија у више наврата оглушило о захтеве Савета за доставу информација од јавног значаја, Савет је био приморан да одговоре у погледу података из Студије изводљивости затражи у средствима јавног информисања која су имала увид у предметну Студију. 
Тако је према њиховом тврдњама, увидом у Студију изводљивости из 2024. године утврђено да ће изградња Нациналног фудбалског стадиона грађане Србје коштати 232 милиона евра, да ће годишњи трошкови одржавања износити седам милиона евра, те да ће ова инвестиција бити враћена у року од 32 године[footnoteRef:22].  [22:  https://radar.nova.rs/ekonomija/nacionalni-stadion-spomenik-vuciceve-vlasti/] 

У Студији се, између осталог, наводе и компаративне цене изградње фудбалских стадиона сличног капацитета гледалаца, тако се у том смислу истиче да је изградња Националне арене у Букурешту 2011. године коштала 235 милиона евра, док је стадион Парк Олимпик Лион коштао око 410 милиона евра.
Као што је већ речено радови на изградњи Националног стадиона капацитета 52.000 гледалаца, отпочели су 01. маја 2024. године, који су у првој фази изградње, на основу издате грађевинске дозволе подразумевали припремне земљане радове, уградњу шипова под земљом, темељну плочу и подземне инсталације.
Међутим, након завршетка прве фазе, отпочело се са изградњом, односно  радовима на другој фази без издате грађевинске дозволе која подразумева изградњу надземних делова стадиона. 
С обзиром да су радови настављени без грађевинске дозволе Министарство грађевинарства, саобраћаја и инфраструктуре захтевало је да се сви недостаци отклоне, те је уследило отклањање недостатака, након чега је инвеститор предао нови, усаглашени захтев за грађевинску дозволу, који је усвојен 9. септембра 2025. године. 
Када је реч о изградњи објеката у оквиру пројекта ЕКСПО 2027, дакле преосталих објеката који се граде поред Националносг стадиона, у питању је изградња  стамбеног комплекса, који је део целине Е2 која се односи на пратеће смештајне капацитете које је држава обавезна да изгради као домаћин изложбе. Наведени стамбени комплекс ће имати 28 ламела у којима је планирано 1.500 станова, 61 локал и 1.802 паркинг места. 
Станови који се граде у оквиру комплекса „Експо 2027” за смештај учесника изложбе ће  се рентирати земљама учесницама и за њих ће се плаћати месечни закуп[footnoteRef:23]. Међутим, овде треба поменути да ће поједине државе излагачи у потпуности плаћати своје трошкове и сам смештај у становима, док ће поједине државе добити одређен ниво подршке од организатора према пропозицијама и у складу са правилима Међународног бироа за изложбе, што може да укључује и бесплатан смештај.  [23:  https://forbes.n1info.rs/novac/stanovi-u-kompleksu-expo-2027-bice-iznajmljivani-zemljama-ucesnicama-u-toku-tender-za-tehnicki-pregled-zgrada/] 

Након завршетка изложбе, тачније од 31. децембра 2027. године располагање становима преузеће Грађевинска дирекција Србије, која ће јавност информисати о условима за продају станова. 
Поред стамбеног комплекса, грађевинска дозвола издата је и за изградњу зелене парковске површине, насипа испод пешачких површина и спортског терена у оквиру стамбеног комплекса. 
Такође, у току је изградња нове железничке пруге дужине 16.3 км од Земун поља до Сурчина, сајамских хала на 600.000м² и „изградња новог кварта са хотелима, музејима, булеварима и парковима, као и новo пристаниште на Сави одaкле ће крузери и водени таксији повезивати реку са градом”[footnoteRef:24]. [24:  https://expobelgrade2027.org/sr/blogovi/susret-sa-buducnoscu-pored-save-ekspo-2027-dobija-svoje-obrise] 

Поред наведеног, у оквиру реализације пројекта у току је и изградња београдског међународног пристаништа на реци Сави, на потезу од Ушћа до Бранковог моста који се изводе као део урбанистичког плана који обухвата 94 хектара земљишта  у парку Ушће. 
У том погледу изводе се радови на изградњи четири понтона који ће прихватити осам нових крузера који су „подведени под техничку санацију обале и техничко одржавање реке Саве”. „Ти крузери неће бити класични крузери, већ хотели високе класе, дугачки 135 метара, који ће заузимати површину од осам пута по 135 метара”.  
Такви хотели захтевају додатну инфраструктуру, те се у том погледу  граде и три трафостанице и нове саобраћајнице, као и паркинг који ће примати 100 аутобуса[footnoteRef:25].  [25:  https://n1info.rs/vesti/maldini-o-radovima-u-parku-usce-jedina-preostala-zelena-oaza-na-novom-beogradu-na-udaru-zbog-tri-meseca-izlozbe-expo/] 

Поред наведеног, Секретаријат за урбанизам издао је дозволу за припремне радове за изградњу акваријума у парку Ушће, који претходе почетку грађевинских радова, а која обухвата припрему терена, организацију градилишта, заштиту и пресађивање постојећих садница, као и друге помоћне радове.
Министарство финансија, као носилац пројекта, поднело у мају 2026. године Секретаријату за заштиту животне средине захтев за одлучивање о потреби процене утицаја на животну средину пројекта изградње јавног акваријума у парку Ушће, односно Булевару Николе Тесле.
[bookmark: _Hlk233562942]Пројектом је предвиђена изградња слободностојећег полуукопаног објекта Београдског акваријума, спратности Су+П, укупне БРГП обрачунате по СРПС-у 7.030,00 м² (5.890,33 м² према ПДР-у и обрачуну корисних површина подземног нивоа), од чега надземне БРГП 1.754,98 м² на грађевинској парцели на подручју Парка пријатељства - Ушће[footnoteRef:26].  [26:  https://www.b92.net/lokal/beograd/ekonomija/240989/akvarijum-na-uscu-izadata-dozvola/vest] 

[bookmark: _Hlk225102192]Када је у питању вредност радова у погледу организације Међународне светске изложбе, директор компаније „Експо 2027” Данило Јеринић је на конференцији за новинаре након отварања Другог Сусрета међународних учесника на Међународној специјализованој изложби „Експо 2027” изјавио да укупан износ свих активности које се тренутно спроводе због припрема међународне изложбе не превазилази предвиђени обим од 1.3 милијарде евра[footnoteRef:27].   [27:  https://www.danas.rs/vesti/ekonomija/jerinic-ulaganja-u-vezi-sa-expo-2027-ne-prelaze-planiranih-13-milijarde-evra/] 

Са друге стране како се приближава термин одржавања изложбе, све јасније се назиру укупни трошкови за EXPO 2027 и повезане пројекте који би могли да износе 3,4 милијарде евра, како то наводи Фискални савет у Мишљењу на Нацрт Фискалне страгегије за 2027. годину, са пројекцијама за 2028. и 2029. годину[footnoteRef:28]. [28:  https://www.fiskalnisavet.rs/doc/ocene-i-misljenja/2026/rezime_fs-misljenje-na-nacrt-fiskalne-strategije-za-period-2027-2029.pdf https://savremenapolitika.com/ukupni-troskovi-za-expo-2027-i-povezane-projekte-mogli-bi-da-iznose-oko-34-milijarde-evra/] 

Евидентно је дакле да су укупни трошкови изградње објеката и осталих повезаних пројеката за реализацију међународне изложбе EXPO BELGRADE 2027 који би могли да износе око 3,4 милијарде евра, вишестуко повећани у односу на првобитно планиране трошкове, те се поставља питање њихове исплативости, целисходности и економичности. 



НАЦИОНАЛНА СТРАТЕГИЈА ЗА БОРБУ ПРОГИВ КОРУЦИЈЕ ЗА ПЕРИОД 2024-2028. ГОДИНЕ

Савет је сматрао неопходним да у оквиру овог извештаја укаже на Националну стратегију за борбу против корупције за период 2024-2028. године[footnoteRef:29] усвојену од стране Народне Скупштине Републике Србије која у свом уводном ставу напомиње да је њено доношење мотивисано потребом да се процеси усмерени на борбу против корупције планирају и уреде на свеобухватан и системски начин. [29:  Национална стратегија за борбу против корупције за период 2024-2028. године ("Сл. гласник РС", бр. 63/2024)
] 

Визија стратегије је изградња демократског друштва заснованог на начелима владавине права, транспарентности и одговорности у коме систем интегритета спречава корупцију.
Стратегија дефинише општи циљ и посебне циљеве на којима се заснива њихова реализација кроз спровођење Стратегијом предвиђених мера. Тако, Општи циљ који је неопходно постићи овом Стратегијом јесте стална посвећеност органа јавне власти и политичких субјеката у сузбијању корупције и ефикасној и доследној примени и сталном унапређењу антикорупцијских правила, благовремено откривање и адекватно кажњавање коруптивног понашања и јачање свести о узроцима, стању и штетности корупције.
Реализација општег циља Стратегије укључује пет посебних циљева и то унапређење нормативног оквира, јачање институционалног оквира за спречавање и борбу против корупције, унапређење транспарентности, јачање интегритета  и подизање свести о корупцији.
У претходном периоду борба потив корупције у Републици Србији дефинисана је вишегодишњим стратешким документима почев од  Националне стратегије за борбу против корупције која је усвојена 2005. године, преко Националне стратегије за борбу против корупције у Републици Србији за период од 2013-2018. године са пратећим Акционим планом који је ревидиран 2016. године, до Националне стратегије за борбу против корупције за период 2024-2028. године. 
Влада је 2021. године усвојила Оперативни план за спречавање корупције у областима од посебног ризика, као плански документ који представља основ за усвајање нове Националне стратегије, те је у складу са Оперативним планом Министарство правде 2022. године образовало Радну групу за израду Националне стратегије за борбу против корупције за период 2023-2028. године, која је утврдила 13 ризичних области које су обухваћене Стратегијом и то: здравство, образовање, порези, царина, локална самоуправа, управљање јавним сектором, грађевинарство и просторно планирање, јавне набавке, приватизација, јавна предузећа и друга правна лица у државном власништву, полиција, финансирање политичких странака и репресија. 
Дакле, Национална стратегија за борбу против коруције, поред осталог, посебан акценат ставља на области које су уско везане за овај Извештај, односно области које се односе на грађевинарство и просторно планирање, као и јавне набавке чија је примена овим Законом о посебним поступцима ради реализације међународне специјализоване изложбе EXPO BELGRADE 2027, са изменама и допунама ограничена, односно потпуно укинута.

ЗАКЉУЧАК

Разлози за доношења Закона о посебним поступцима ради реализације међународне специјализоване изложбе EXPO BELGRADE 2027, са изменама и допунама, и измене Закона о планирању и изградњи, образложени су постојањем општег интереса да  Република Србија благовремено припреми и организује специјализовану изложбу „Експо 2027”,  сходно преузетим међународним обавезама, очекиваном броју посетилаца и пројекцији развоја земље.
Због реализације пројеката „Скок у будућност - 2027”, у оквиру којег је и пројекат „Експо 2027“, законодавац је сматрао оправданим да наведену реализацију пројекта уреди на посебан начин, ван оквира дефинисаног општим прописима,  дерогирајући примену појединих закона, као што су Закон о планирању и изградњи и Закон о јавним набавкама.
Јавни интерес за доношење посебног закона (lex specialis), није довољно разјашњен јавности, а потреба да се постојећа правна регулатива у областима  јавних набавки, експропријације и изградње, мења и дерогира, није убедљиво аргументована.  Због тога је у значајном делу јавности изазвано подозрење.
Хитност у реализацији пројекта, не би требало да буде једини разог за дерогирање постојећих законских прописа и увођење посебних правила,  јер се на тај начин, само због практичних потреба, слаби јединство правног поретка, а  последично и правна сигурност грађана. 
Увођење посебних правила и затворен круг учесника у реализацији пројекта „Eкспо 2027”, изазива опасност од коруптивних поступака и доминације приватног интереса над јавним.  
Национална стратегија за борбу против корупције 2024-2028. године,  као изворе корупције апострофира област грађевинарства, просторног планирања и јавних набавки.
Према Стратегији, општи циљ  је постизање сталне посвећености органа јавне власти и политичких субјеката у сузбијању корупције и унапређењу антикорупцијских правила. 
Области: јавних набавки,  грађевинарства и просторног планирања, по правилу су подложне корупцији због очекиваног обрта и увећања капитала, и могућности стицања пословних привилегија. Зато посебни закони (lex specialis) представљају потенцијал корупције, и по својој природи не могу бити сврстани у ред антикорупционих правила, на којима се у Стратегији инсистира.
Закон о посебним поступцима ради реализације међународне специјализоване изложбе EXPO BELGRADE 2027,  према општем правном правилу:  lex spеcialis derogat legi generali,  сужава опсег примене општег система јавних набавки.
Уредбом о правилима поступка набавке добара, услуга или радова, потребних за реализацију међународне специјализоване изложбе EXPO BELGRADE 2027, као  подзаконским актом, такође се регулише област набавки. Међутим, регулисање јавних набавки Уредбом,  мимо Закона о јавним набавкама, изазива проблеме, како у њеној примени, тако и у примени Закона о јавним набавкама.  
За разлику од Закона о јавним набавкама, Уредба не садржи одредбе о правној заштити понуђача, иако садржи антидискриминаторне норме. Наведено изазива јавну недоумицу да ли се Закон о јавним набавкама, у вези са повредом права понуђача, може применити и на случајеве набавке добара, услуга или радова потребних за реализацију међународне изложбе EXPO.  Према правилима о хијерархији општих правних аката, уредбом се не би смели уређивати  правни односи  без изворишта у закону. 
Проблематично је и  дерогирање поједних одредби Закона о планирању и изградњи које се односе на употребну дозволу. Ослобађањем обавезе прибављања употребне дозволе за новоизграђене објекте у оквиру пројекта „Експо 2027“,  према Закону о посебним поступцима ради реализације међународне специјализоване изложбе EXPO BELGRADE 2027,  доводи се у питање једнакост физичких лица и привредних субјеката пред законом. 
Наиме, ако је за потребе овог пројекта довољан само позитиван извештај Комисије за технички преглед, уз приложену грађевинску дозволу, зашто се оваква могућност не би обезбедила и свим другим инвеститорима, физичким и правним лицима  која граде према Закону о изградњи. Следећи званичну аргументацију да се комисијским техничким прегледом поуздано обезбеђује безбедност објеката и грађана, нема потребе даље одржавати на снази двојни систем. У супротном, успостављени двојни систем носи коруптивни потенцијал јер се заснива на неједнакости и привилегији учествовања у пројекту изложбе.
С друге стране, досадашња пракса је показала, да су Министарство грађевинарства и други овлашћени органи, одбијали издавање употребне дозволе  и  због пропуста који су уочени у процедури техничког прегледа.
То значи да  употребна дозвола није пуки бирократски корак и да  занемаривање њеног безбедносног значаја није у јавном интересу, поготово када се ради о објектима јавне намене.  
Спорнa одредба премa којој je пуштање у рад објеката без употребне дозволе могуће,  на основу извештаја Комисије коју формира инвеститор, може погодовати само његовом приватном интересу,  док занемаривање безбедности изграђених објеката носи ризик за организаторе, учеснике и посетиоце изложбе.
С тим у вези, треба имати у виду да ће Национални стадион бити капацитета од око 52.000 места. Према најавама,  у изложбене хале преселиће се Београдски сајам, док ће ,,Експо село” постати стамбено насеље од пет хиљада становника.
Закон о посебним поступцима ради реализације међународне специјализоване изложбе EXPO BELGRADE 2027, није довољно прецизан у погледу  просторног важења и просторне примене. 
Примена  закона није територијално ограничена на: просторни план прве фазе (ископавање подземне јаме и уградња шипова за национални стадион);  друге фазе (изградња надземног дела националног стадиона); треће фазе (изградња која поред стадиона обухвата и друге мултифункционалне и специјализоване објекте); четврте фазе (која обухвата проширење садржаја комплекса, саобраћајне и техничке инфраструктуре, нове садржаје као што је тематски парк),  и  све будуће евентуалне фазе.
Тако је првобитна површина Просторног плана подручја посебне намене Националног фудбалског стадиона, од прве фазе која је обухватала 119ха, нарасла у трећој фази на 350,43ха[footnoteRef:30], а у четвртој на 813,6ха[footnoteRef:31]. Непознато је колико ће још фаза бити и на који ће се простор  предметни закон односити. [30: Уредба о утврђивању просторног плана подручја посебне намене Националног фудбалског стадиона – трећа фаза ("Сл. гласник РС", бр. 13/2024)]  [31: Уредба о утврђивању просторног плана подручја посебне намене Националног фудбалског стадиона – четврта фаза ("Сл. гласник РС", бр. 58/2025)] 

Према изјави министра финансија, датој приликом обележавања Међународног дана музеја, 18. маја 2024, реализација Међународне изложбе Eкспо  представљаће круну свих напора и активности у оквиру програма „Скок у будућност - Србија 2027”,  који је вредан 17,8 милијарди евра, у оквиру којег ће бити реализована, чак 323 пројекта[footnoteRef:32].  [32: https://mfin.gov.rs/sr/aktivnosti-1/ministri-sinia-mali-i-nikola-selakovi-predstavili-novu-muzejsku-etvrt-u-beogradu-1] 

Поред пројекта „Експо 2027“ најављени су и нови пројекти попут музеја који ће бити изграђени или реконструисани у Београду, као што су Историјски музеј Србије, Дечији музеј, Музеј града Београда, Музеј Николе Тесле, Природњачки музеј, а потпуно ће бити реконструисан Ваздухопловни музеј код аеродрома „Никола Тесла”. 
Истакнуто је и да ће се у оквиру наведеног пројекта, градити вртић, нова основна школа, градска пијаца, нови мост преко Саве, уместо трамвајског моста, тунел испод Економског факултета, итд.
[bookmark: _Hlk225496555]Намеће се утисак о неограничености примене Закона о посебним поступцима ради реализације међународне специјализоване изложбе EXPO BELGRADE 2027, у погледу простора, врсте објеката и временског важења. 
И поступци експропријације непокретности ради изградње инфраструктурних објеката у функцији реализације пројекта ,,Експо 2027” спроводе се применом Закона о посебним поступцима ради реализације међународне специјализоване изложбе EXPO BELGRADE 2027,  на основу одлуке Владе којом се утврђује јавни интерес за изградњу инфраструктурних објеката који су у функцији пројекта.
Када је у питању изградња Националног фудбалског стадиона у Сурчину,  у јавности се учестало поставља  питање његове сврсисходности и исплативости. 












ПРЕПОРУКЕ
· Да се Закон о посебним поступцима ради реализације међународне специјализоване изложбе EXPO BELGRADE 2027 спроводи  са пажњом усмереном  на опште и посебне циљеве Националне стратегије за борбу против корупције 2024-2028,  у областима јавних набавки, планирања и изградње;

· Да се у циљу безбедности грађана и учесника међународне специјализоване изложбе „Експо 2027”, пре њеног отварања, донесе Закон о изменама и допунама Закона о посебним поступцима ради реализације међународне специјализоване изложбе EXPO BELGRADE 2027, којим ће новоизграђени објекти моћи да се користе искључиво на основу издате употребне дозволе;

· Да Влада Републике Србије и компанија „Експо 2027” јавно објаве све доступне информације о набавкама које су везане за изградњу објеката „Експо 2027”, које се поред Уредбе о правилима поступка набавке добара, услуга или радова потребних за реализацију међународне специјализоване изложбе EXPO BELGRADE спроводе на основу међународних споразума, односно директних договора;

· Да се примена Закона о посебним поступцима ради реализације међународне специјализоване изложбе EXPO BELGRADE 2027 ограничи на просторни план који се односи  на Градску општину Сурчин, како у погледу простора, тако и у погледу врсте објеката;

· Да се временски ограничи примена и важење Закона о посебним поступцима ради реализације међународне специјализоване изложбе EXPO BELGRADE 2027.



                                                                                    ПРЕДСЕДНИК САВЕТА
                                                                                Проф. др Мирослав Милићевић

